Beurtkrag-risiko bly hoogArgieffoto Eskom het Sondagaand omstreeks 22:00 beurtkrag vir die dag opgeskort en die kragnetwerk gaan die res van die week ook onder “erge druk” wees. Eskom het die naweek landwyd fase 2-beurtkrag toegepas en al sy gebruikers bedank wat hul elektrisiteitsverbruik verminder het. Eskom het ook om verskoning gevra vir die ongerief wat dit aan die betrokke gebruikers veroorsaak het. “Die stelsel sal hierdie week ook onder druk bly, so die risiko vir beurtkrag bly hoog,” het Eskom gesê. “Daar is ŉ tekort aan opwekkingskrag weens eenhede wat tans weens beplande en onbeplande instandhouding nie krag aan die netwerk kan voorsien nie.” Die fokus is om die eenhede, wat onvoorsiend van die netwerk afgehaal moes word, so gou as moontlik weer aan die gang te kry. “Eenheid 1 by Koeberg word vanaf Maandag afgeskakel vir ŉ geskeduleerde inspeksie en instandhouding. Die eenheid sal na verwagting teen die einde van Mei weer beskikbaar wees,” het Eskom bygevoeg. Die maatskappy het Suid-Afrikaners gemaan om steeds spaarsamig elektrisiteit te gebruik om die erns van beurtkrag te beperk.